ট্রিগার টিপলেও গুলি বেরলো না। তাই কপালজোরে প্রাণে বাঁচলেন বেহালার রাকেশ হালদার।
বুধবার রাতে বেহালার পশুপতি ভট্টাচার্য রোডের বাসিন্দা রাকেশকে খুব কাছ থেকে গুলি করার অভিযোগ উঠেছে তাঁরই বন্ধু রনি চৌধুরীর বিরুদ্ধে। তাঁরা দু’জনেই এলাকার একই ক্লাবের সদস্য।
এদিন রাত সাড়ে ৮টা নাগাদ ওই ক্লাবের সামনে দাঁড়িয়ে কথা বলছিল রাকেশ ও রনি। পুলিশ সূত্রের খবর, সেসময় রনির একটি ব্যক্তিগত বিষয় নিয়ে রাকেশ তাকে উত্যক্ত করতে শুরু করে। তাতেই ক্ষেপে গিয়ে আচমকা পিস্তল বার করে রনি। তারপর রাকেশের বুক লক্ষ্য করে ট্রিগার টিপে দেয়। কিন্তু পিস্তলে যান্ত্রিক ত্রুটি থাকায় গুলিটি বাইরে পড়ে যায়। এরপরই পালিয়ে যায় অভিযুক্ত। 
রাস্তা থেকে বুলেটটি কুড়িয়ে বেহালা থানায় যান রাকেশ। রাকেশের অভিযোগ পেয়ে রনির খোঁজে তল্লাশি শুরু করে পুলিশ। গভীর রাতে ওই এলাকা থেকেই তাকে গ্রেফতার করা হয়। পরে সে জামিনও পায়। পিস্তলটি বাজেয়াপ্ত করা হয়েছে।
পুলিশ জানিয়েছে, রাকেশ এবং রনি দু’জনেই ইমারতি দ্রব্যের ব্যবসায়ী। ব্যক্তিগত রাগ থেকেই এই ঘটনা বলে প্রাথমিকভাবে অনুমান করা হলেও এর পিছনে ব্যবসায়িক কারণ থাকতে পারে বলে মনে করছে পুলিশ। ঘটনার আকস্মিকতায় হতবাক স্থানীয় বাসিন্দারা। এদিন এলাকায় গেলে কেউই ওই বিষয়ে মুখ খুলতে রাজি ছিলেন না।